ಅಮೆರಿಕದಲ್ಲಿ 17.02 ಕೋಟಿ ದಂಡ ಪಾವತಿಸಿದ ನಿತ್ಯಾನಂದ

ಬೆಂಗಳೂರು: ನಾನು ಹಿಂದೂ ಧರ್ಮದ ಹರಿಕಾರ, ಪ್ರಪಂಚದ ಯಾವುದೇ ಮೂಲೆ ಸಿಕ್ಕಿದ್ರೂ ಕೂಡ ನಾನು ಹಿಂದೂ ಧರ್ಮದ ಪ್ರಚಾರಕ್ಕೆ ಶ್ರಮಿಸುತ್ತೇನೆ. ನಾನು ಯಾರಿಗೂ ಮೋಸ ಮಾಡುವ ವ್ಯಕ್ತಿಯಲ್ಲ ಎಂದು ಬೊಬ್ಬೆ ಹೊಡೆಯುತ್ತಾ ಇದ್ದ ನಿತ್ಯಾನಂದನ ಮೇಲೆ ವಂಚನೆ ಮತ್ತು ಮನಿಲ್ಯಾಂಡ್ರಿಂಗ್ ಪ್ರಕರಣ ದಾಖಲಾಗಿದೆ. ಅದು ಭಾರತ ದೇಶದಲ್ಲಿ ಅಲ್ಲ ಅಮೆರಿಕಾದ ಕ್ಯಾಲಿಫೊರ್ನಿಯಾದಲ್ಲಿ.

ನಿತ್ಯಾನಂದ ಈಗ ಮಾತ್ರ ಅಲ್ಲ 2013ರಲ್ಲಿಯೇ ಈ ರೀತಿಯ ಮೋಸ ಮಾಡಿದ್ದ ಘಟನೆ ತಡವಾಗಿ ಬೆಳಕಿಗೆ ಬಂದಿದೆ. ಭಾರತ ಮೂಲದ ಮನೋಹರ್ ಶಿಂಧೆ ಎಂಬುವವರಿಗೂ ಇದೇ ರೀತಿ ಮೋಸ ಮಾಡಿದ್ದಾನೆ. ಅಮೆರಿಕಾದ ಕ್ಯಾಲಿಫೊರ್ನಿಯಾದಲ್ಲಿ ಭಾರತದ ಸಂಸ್ಕೃತಿ ಸಾರುವ ವಿಶ್ವವಿದ್ಯಾನಿಲಯವನ್ನು ತೆರೆಯುತ್ತೇನೆ ಎಂದು ಮೋಸ ಮಾಡಿದ್ದಾನೆ. ಈ ಬಗ್ಗೆ ಅಲ್ಲಿನ ನ್ಯಾಯಾಲಯಕ್ಕೆ ದೂರು ನೀಡಿದಾಗ ನಿತ್ಯಾನಂದನ ಮತ್ತೊಂದು ದೋಖಾ ಕೂಡ ಬೆಳಕಿಗೆ ಬಂದಿದೆ.

ಕ್ಯಾಲಿಫೋರ್ನಿಯಾ ಒಂದರಲ್ಲೇ 20 ಸಂಸ್ಥೆಗಳನ್ನು ನಡೆಸುತ್ತಾ ಇದ್ದ ನಿತ್ಯಾನಂದ ಈ ಸಂಸ್ಥೆಗಳನ್ನೆಲ್ಲಾ ಮನಿಲ್ಯಾಂಡ್ರಿಂಗ್ ಮಾಡೋದಕ್ಕೆ ಬಳಸಿಕೊಳ್ಳುತ್ತಾ ಇದ್ದ ಅನ್ನೋದು ಗೊತ್ತಾಗಿದೆ. ಬಳಿಕ ನ್ಯಾಯಾಲಯ ಕೂಡ ನಿತ್ಯಾನಂದನಿಗೆ ಮೂರು ಮೂರು ಬಾರಿ ದಂಡವನ್ನು ಕಟ್ಟುವಂತೆ ಆದೇಶ ನೀಡಿತ್ತು. ನ್ಯಾಯಾಲಯದ ಆದೇಶದ ಪ್ರಕಾರ 2.4 ಮಿಲಿಯನ್ ಡಾಲರ್(ಅಂದಾಜು 17.02 ಕೋಟಿ ರೂ.) ಹಣವನ್ನು ದಂಡವಾಗಿ ಕಟ್ಟಿದ್ದಾನೆ. ಮುಂದಿನ ವಿಚಾರಣೆ ವೇಳೆ ದಂಡ ಮತ್ತಷ್ಟು ಹೆಚ್ಚಾಗಬಹುದು ಎಂದು ಶಿಂಧೆಯ ಬಳಿ ರಾಜಿ ಪಂಚಾಯ್ತಿಯನ್ನು ನಿತ್ಯಾನಂದ ಮಾಡಿಕೊಂಡಿದ್ದ.